Маймеков Зарлык Капарович
Маймеков Зарлык Капарович (12. 10. 1955-жылы туулган, Ысык-Көл областы, Ысык-Көл району, Бостери айылы) – инженер-химик, техника илимдеринин доктору (1995), профессор (1996), Кыргыз Республикасынын билим берүүсүнүн отличниги (2007). КМУну (1977), СССР Илимдер академиясынын аспирантурасын (Москва, 1984) бүтүргөн. Кыргыз ССР Илимдер академиясынын органикалык эмес жана физикалык химия институтунда (1977–79), Москвада СССР Илимдер академиясынын жалпы жана органикалык эмес химия институтунда илимий кызматкер (1979–81) жана Кыргыз ССР Илимдер академиясында улук илимий кызматкер (1985–90), лаборатория башчысы (1990–2001), 2001-жылдан Кыргыз-Түрк «Манас» университетинде профессор, 2002–05-жылы инженердик факультеттин деканы, ошондой эле учурда 2001-жылдан экологиялык инженерия бөлүмүнүн башчысы. 200дөн ашык илимий эмгектин, анын ичинде 3 монография, 1 окуу китеп, 4 ойлоп табуунун (патент) автору жана 14 илимий эмгеги өнөр жай ишканаларына пайдаланууга берилген. 
Эмгектери: Массообмен между каплями жидкости и газом в процессах абсорбции и испарения. Б., 1993; Экологическое образование и воспитание – в поисках будущего. Б., 1993; Жалпы жана органикалык эмес химия боюнча тажрыйбалар. Б., 2009. 
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7